Buan e tremenas an endervezh. Kantreal a rejomp dre straedoù kêr e-giz foeterien-vro, hep pal ebet, just evit bale, sellout ouzh ar marchadourezhioù e gwerinier ar stalioù, ouzh talbennoù iskis savadurioù zo, hag ouzh tud all o kantreal ivez, pegen droch ma oant evit lod anezho. Nag a oristaled vez kavet e kêrioù bras ! Kerkent ha ma oa bet unan o tremen e-biou deomp, hopala ! ur sell a-gorn kenetrezomp, hag en em lakaemp da choarzhin ken ma ouiemp, evel daou grennard diseven, evel daou vugel didamall. Evel mhor boa graet ken alies gwechall. Arabat soñjal e se.